VEGA præsenterer:

**Fransk producer med elektroniske, dansable genistreger**

*Vitalic begyndte i midt 90’erne at lave musik inspireret af Daft Punk og har siden da beriget verden med sit omfavnende electro-disco af højeste kvalitet. Den 3. november giver han koncert i Lille VEGA.*

Bag kunsternavnet Vitalic gemmer sig den franske multiinstrumentalist Pascal Arbez. Arbez blander electro, techno og house med elementer af klassisk musik, rock, italo-disco og 70’er elektronica til en lyd, der leder tankerne hen mod landsmændene Daft Punk og Air. Vitalic har dog sit helt eget kantede og legesyge præg på musikken.

Som barn spillede Arbez på basun, men han blev fascineret af dance musik, da han første gang stiftede bekendtskab med Daft Punk i midt 90’erne. Inspireret af netop Daft Punk og navne som Giorgio Moroder begyndte Arbez at arbejde med synthesizers, imens han skrev og producerede musik under aliaset Dima.

I år 2000 skiftede Arbez aliaset Dima ud med navnet Vitalic. Siden da har Vitalic udgivet en god håndfuld ep’er samt fire fuldlængde-album, hvoraf det seneste album *Voyager* er udkommet i 2017. Et album der trækker på den klassiske lyd kendt fra Cerrone og Giorgio Moroder.

**Fakta om koncerten:**

Vitalic (FR)

Fredag den 3. november 2017 kl. 20.00

Lille VEGA, Enghavevej 40, 1674 København V

Billetpris 200 kr. + gebyr

Billetsalget starter i dag via vega.dk og Ticketmaster